**Goleuni**

**Mathew 4: 16 / Eseia 9:2**

*Mae'r bobl oedd yn byw mewn tywyllwch wedi gweld golau llachar;*

*ac mae golau wedi gwawrio ar y rhai sy'n byw dan gysgod marwolaeth.”*

Cysgod marwolaeth. Dyma eiriau difrifol iawn. Dydyn ni ddim eisiau meddwl ein bod ni’n byw o dan gysgod marwolaeth; na chwaith bod marwolaeth yn agos aton ni. Ond mae’r adnod yn sôn am ‘*rhai sy'n byw dan gysgod marwolaeth.”*

Pwy yw’r rhai hyn?

Pawb ydy’r ateb yn anffodus. Mae marwolaeth yn realiti i ni i gyd. Yn hwyr neu’n hwyrach byddwn ni i gyd yn marw. Felly rydyn ni i gyd yn byw dan gysgod marwolaeth. Mae marwolaeth yn rhywbeth tywyll a dychrynllyd. Yn enwedig os ydyn ni’n wynebu marwolaeth heb drystio Duw a rhoi lle iddo yn ein bywydau.

Ond, mae yna obaith i bawb, *Mae'r bobl oedd yn byw mewn tywyllwch wedi gweld* ***golau*** *llachar; ac* ***mae golau wedi gwawrio*** *ar y rhai sy'n byw dan gysgod marwolaeth.”*

Pwy neu beth yw’r golau llachar sydd wedi gwawrio a thorri drwy’r tywyllwch?

Iesu Grist – mae’r Beibl yn glir mai Iesu ydy golau’r byd (Ioan 8:12), a’i fod o wedi dod i’r byd yn berson o gig a gwaed. (Ioan 1: 14)

*Daeth i fyw yn ein plith ni.*

*Gwelon ni ei ysblander dwyfol—*

*ei ysblander fel Mab unigryw*

*wedi dod oddi wrth y Tad*

*yn llawn haelioni a gwirionedd.*

Pa wahaniaeth mae goleuni Iesu Grist yn ei wneud i fywydau pobl?

Does dim angen i’r rhai sy’n ei drystio ofni marwolaeth o gwbl!

*Gan ein bod ni'r “plant” yn bobl o gig a gwaed, daeth Iesu'n berson o gig a gwaed yn union yr un fath. Dyna sut roedd yn gallu marw i ddwyn y grym oddi ar yr un sy'n dal grym marwolaeth – hynny ydy, y diafol.**Mae Iesu wedi gollwng pobl yn rhydd fel bod dim rhaid iddyn nhw ofni marw bellach*. (Hebreaid 2: 14-15)

Rhan o oleuni Iesu Grist ydy’r faith nad oes gan farwolaeth afael ar y rhai sy’n credu ynddo. Er y bydd eu cyrff daearol yn marw, mae’r Beibl yn glir y bydd eu heneidiau’n mynd i’r nefoedd ac yn ddiogel gyda Duw. Mae goleuni Iesu, wedi gollwng pobl yn rhydd fel bod dim rhaid iddyn nhw ofni marw bellach.

Ein Tad,

Mae llawer iawn ohonon ni yn ofni marw. Mae marwolaeth yn achosi poen a dioddef ac yn rhywbeth dychrynllyd iawn. Mae rhai ohonon ni wedi dioddef colledion, wedi colli rhai annwyl ac wedi galaru ac yn dal i alaru hyd heddiw. Helpa ni o Dad, yn dy drugaredd, i ddal gafael yng ngoleuni Crist. Iesu ydy’r golau sydd wedi gwawrio ar bob un sy’n byw dan gysgod marwolaeth. Helpa ni i gymryd cam o ffydd a throi ato a dod i’w nabod. Does gan farwolaeth ddim gafael ar dy bobl di. Helpa ni i ddal gafael yn hyderus yn y wybodaeth yna a’i rannu gydag eraill.

Amen.